Baba Qazim Bakalli

Baba Qazim Bakalli (Gjakovë, 1895 - 15 shkurt 1981) ka qenë imam dhe babà i tarikatit bektashi, intelektual, shkrimtar dhe atdhetar shqiptar.

 Biografia 
U lind në Gjakovë, në gjirin e familjes së Bakallëve të fisit Thaç. Në vendlindje mori mësimet e para në mejtep dhe më pas vijoi shkollën "Darul Mualim" (shkollën Normale) në Shkup, asokohe qendra e Vilajetit. Bakalli, në vitet 1913-1914 punoi mësues në shkollën Normale të Beratit. Pas kësaj deri më 1915 punoi mësues në Xhafzotaj të Durrësit. Kurse me pushtim-administrimin austro-hungarez, punoi mësues në Gjakovë. Kur Serbia e ripushtoi Kosovën me 1918, doli në Shqipëri, ku përjetoi peripeci të ndryshme, ndër të cilat u burgos pesë muaj pas rikthimit të Zogut, pas dështimit të Lëvizjes së qershorit. 

Shërbeu si mësues në Lumë, si nëpunës në Bytyç, e herë si sekretar. Më vonë u dorëzua në tarikatin Bektashi në Fushë-Krujë, ku u vesh dervish nga Haxhi Mehmed Çeno Babai. Ka shërbyer si dervish në teqen e Elbasanit, më pas u kthye në Gjakovë, ku drejtoi teqenë e atyshme bektashie nga 1927. 

Nga Kryegjyshata e Tiranës, me vendim të Sali Nijazi Dedeit, udhëheqës i bektashinjve, në vitin 1940 emërohet në Tetovë si baba në teqen e Baba Harabatit. Mbas arrestimit që i bëhet në Tiranë dhe hetimeve të gjata që i bëhen në Shkup, me 1947, Baba Qazim Bakalli kthehet në vendlindje, në Gjakovë, ku shërben në Teqenë Bektashiane të Gjakovës deri sa ndërroi jetë më 15 shkurt 1981.

 Veprat 
Pasi biblioteka e tij e pasur u dogj bashkë me teqen e tyrben në Gjakovë, një përkthim i tij i "Divanit të Shemsi Tabrizit" të Rumiut u ruajt nga Vehap Shita në Prishtinë. U botua më 2007 nga Kryegjyshata Botërore Bektashiane.

 Referime 

Kategoria:Lindje 1895
Kategoria:Vdekje 1981
Kategoria:Baba bektashi
Kategoria:Njerëz nga Gjakova
Kategoria:Përkthyes prej persishtes në shqip